Blagoveščensk (Amuran agj)

Blagoveščensk ( [bləgɐˈvʲeɕːɪnsk]) om lidn da lidnümbrik Venäman suvipäivnouzmas. Se om Amuran agjan administrativine keskuz da kaikiš suremb lidn. Om agjan Blagoveščenskan ümbrikon (ende rajonan) administrativižeks keskuseks mugažo, ei mülü sihe.
Istorii.
Eländpunktan aluz om pandud "Ust'-Zejan stanicaks" () vl 1856. Stanic sai lidnan statusad nügüdläiženke nimitusenke vl 1858, Blagoveščenjan jumalanpertin mödhe.
Vozil 1919 (keväz'ku) — 1920 (semendku) Blagoveščensk oli okkupiruidud Japonijan imperijan sodavägil.
Lidn šingotase kaivuzmašiništon tegimel, laivoiden sauvomižen da kohendusen tegimel, energetižel sarakol, sauvondmaterialiden pästandal (raudbetontegesed, metalližkonstrukcijad) i sömtegimištol (konditerine fabrik, maidkombinat).
Geografijan andmused.
Lidn sijadase Amur-jogen hural randal Zei-jogen lanktendan sijas, 122 m ü.m.t. keskmäižel korktusel. Amur-jogen leveduz om läz 800 metrad lidnan röunoiš.
Kitajine Heihe-lidn seižub Amuran oiktal randal vasthapäi, kaikiš penemb keskust sihesai om 526 metrad. Avtotesild ühtenzoitab niid, se om saudud vll 2016−2019, no ekspluatacii ei ole zavodinus pandemijan tagut i planiruiše vn 2022 ezmäižes polespäi.
Klimat om ven mussonine kontinentaližen pirdoidenke. Se om pil'vekaz kezal, päivoikaz tal'vaigan. Voden keskmäine lämuz om +1,9 C°, kezakun-elokun +19,4..+22,2 C°, tal'vkun-uhokun −16..−21 C°. Ekstremumad oma −45,4 C° (uhoku) i +39,4 C° (kezaku). Kezaaigan minimum om +0,1 C° (kezaku), tal'vaigan maksimum om +7,0 C° (uhoku). Ei voi panda halad kezakus-elokus. Ei oleskele sulasäd vilukus (maksimum +0,2 C°). Paneb sadegid 570 mm vodes, enamba kezakus-elokus (91..141 mm kus), vähemba kül'mkus-keväz'kus (7..13 mm kus). Voib olda sur'vezid kezaaigan (1958, 1984, 2013, 2021). Kun keskmäine relätivine nepsuz vajehtase 55..62 % röunoiš keväz'kus-semendkus i redukus, 78..80 % heinkus-elokus.
Tobmuz.
Kaik kaks' muite žilod, kaks' küläd da kaks' žilod raudtestancijanno mülüdas lidnümbrikho Blagoveščenskan ližaks.
Edeline lidnan pämez' om Valentina Kalita (keväz'ku 2015 — heinku 2020).
Eläjad.
Vl 1913 lidnan ristitišt oli läz 70 tuhad. Vn 2010 Venäman rahvahanlugemižen mödhe lidnan eläjiden lugu oli 214 390 ristitud, lidnümbrikon — 219 847 ristitud. Vn 2021 rahvahanlugemižen mödhe lidnan ristitišt oli 241 437 eläjad, se ristitišton lugu oli kaikiš suremb. Vl 2018 lidnan ristitišt oli 225 091 eläjad, lidnümbrikon — 230 416 eläjad, agjan koume kümnendest.
Ortodoksižen hristanuskondan üks'toštkümne pühäpertid oma saudud lidnas: Jumalanmaman Blagoveššenjan kafedraline päjumalanpert' (uz' om letud vll 1997−2003), viž jumalanpertid i viž kodijumalanpertid. Islaman pämečet' om avaitud.
Transport.
Avtobusad, trolleibusad da taksid oma kundaližeks transportaks lidnas. Oiged ühtenzoituz Heihenke: laivad ujudas kezal, avtobusad ajadas tal'vel. Vn 2022 kezakuspäi avtotesild om avaitud Kitaihe ei edahan lidnaspäi. Vn 2023 lopuspäi kaks' avtotesildad i raudtesild ühtenzoittas Zejan randoid lidnan röunoiš.
Vspäi 1913 "Blagoveščensk"-raudtestancii radab. Raudte ühtenzoitab lidnad Belogorskanke, se om 109 km pitte.
Rahvahidenkeskeine civiline "Ignatjevo"-lendimport ("BQS / БГЩ / UHBB", 928 tuhad passažiroid vl 2024) sijadase vižtoštkümnes kilometras lodeheze lidnan keskuzpalaspäi. Tehtas reisid Edahaižen Päivnouzmman i Sibirin surihe lidnoihe, Jekaterinburgha i Moskvha, om sezonreisid Harbinha, sezonižid čarterreisid Suvipäivnouzmaižen Azijan lebutahoiže.